google/wiki40b huggingface dataset:
Leucanella

Utseende

Middelsstore (vingespenn ca. 60 millimeter), brunlige påfuglspinnere med store øyeflekker på bakvingene. Forvingen er gråbrun til rødbrun, hos hannene spiss og noe sigdformet, hos hunnene mer rundet. Det har gjerne en mørk lengdestrek.

Levevis

Larvene lever gjerne selskapelig, i alle fall som unge, på ulike busker og trær. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.

Utbredelse

Slekten er utbredt i Amerika.
Nephalioides

Utseende

Middelsstore, slanke, blankt brunlige trebukker. Antennene er betydelig lengre enn kroppen. Pornotum er tønneformet, dekkvingene avsmalnende bakover og ender i en skarp tann. Beina er slanke.

Levevis

Larvene lever i død ved, mest av løvtrær.

Utbredelse

Artene er kjent fra Mellom-Amerika, fra Mexico i nord til Costa Rica i sør.
Savannah Outen

Musikk

Outen har blitt spurt om å synge den amerikanske nasjonalsangen på forskjellige sportsarenaer, som Oakland Raiders, Los Angeles Dodgers, Anaheim Angels, Seattle Mariners, Seattle SuperSonics, Seattle Storm, og Portland Beavers. Fra 2002 til 2006 var hun medlem av dansegruppen Junior BlazerDancers. I 2006 vant hun en konkurranse for unge talenter på en messe i hjembyen.
Høsten 2007, Keith Thomas for Levosia Entertainment signerte Outen til en innspillings- og managementkontrakt. Outen første singel produsert av Levosia Entertainment var "Goodbyes." Sangen ble sammenlignet med Carrie Underwood og Britney Spears av MTVs Pop Cultured. Outens første video var en cover av sangen "Listen" fra filmen Dream Girls
Den 31. mai 2008 ble Outens første singel, "Goodbyes", spilt på Radio Disneys Music Mailbag. 95% stemte ja til denne sangen, og den 2. juni ble sangen lagt til Radio Disneys spilleliste. Innen de neste 2 ukene debuterte sangen som nummer 28 på Radio Disneys Topp 30, holdt seg på listen i 18 uker og kom opp på nummer 5, som fortsatt er det høyeste en usignert artist har oppnådd hos Radio Disney. Hennes 3. singel "Fighting For My Life",  var på Radio Disneys Music Mailbag den 31. oktober 2009, og 98% stemte ja til sangen. I løpet av oktober 2008 hadde videoene hennes på Youtube blitt vist mer enn 19 millioner ganger.
Outen fjernet coverne sine fra Youtube 19. mars 2009, av redsel for at de skulle be fjernet på grunn av opphavsrett, men la dem ut igjen kort tid etter.
Den 3. april 2009 ble musikkvideoen for hennes andre singel "If You Only Knew" lagt ut på Youtube. Den var regissert av Mason Dixon, som også regisserte hennes første musikkvideo for "Goodbyes", og ga Disney Channels Tony Oller (As The Bell Rings) rollen som Outens forelskelse "Cas". Siden det har videoen blitt vist mer enn 4 millioner ganger. I desember 2009 ble klær designet av Outen for Primp Girl solgt, der overskuddet gikk til en veldedighet valgt av Outen.

Biografi

Outens hjemby er Hillsboro, Oregon, i området rundt Portland. Der gikk hun på Century High School, men fra og med 2009 hadde hun hjemmeundervisning via et undervisningsopplegg på nettet, som var mye mer fleksibelt med all reisingen hennes. Hun er ferdig med videregående. Som tolvåring kom Outen til finalen av "America's Best New Talent."
Outens sang "Goodbyes" ble gitt ut i 2008 på iTunes. Hun skrev "Goodbyes" mot slutten av ungdomsskolen da hennes beste venn skulle flytte og de ikke kunne se hverandre så ofte.
"So What" ble spilt inn for 4. sesong av Fox serien The Simple Life.
"Goodbyes" er med på CD-en Radio Disney Jams, Vol. 11.
Outen var med i de første fem episodene av Rising Stars Webshow, som var en del av den populære Radio Disney fansiden. En av de fem episodene er fortsatt oppe etter at fansiden ble hacket.
Sågmyra

Sågmyra er et tettsted i Falu kommune i Dalarnas län i landskapet Dalarna i Sverige. I 2010 hadde tettstedet 546 innbyggere.
Șoldănești (distrikt)

Geografi

Distriktet ligger nordøst i landet og grenser til distriktene Florești i nord og vest, Camenca i nordøst, Rîbnița i øst , og til Telenești og Rezina i sør.
Karl Schorn

Malerkarriere

Schorn studerte ved Düsseldorfer Akademie, deretter i Antoine-Jean Gros og Jean Auguste Dominique Ingres' atelierer i Paris fra 1824 til 1827. Han fulgte med Peter von Cornelius til München, der han tok videreutdanning hos Heinrich Maria von Hess. 
I 1832 bega Schorn seg til Berlin, og her gjorde han bl.a. enkelte historiske sjangermalerier, deriblant Kortspillerne. Etter en studiereise til Italia, vendte han tilbake til München i begynnelsen av 1840-årene. 
Det karrieremessige høydepunktet kom da han ble utnevnt til professor ved Akademie der Bildenden Künste München i 1847. 
Til Schorns hovedverk regnes Pygmalion, Maria Stuart und Riccio, Karl V. im Kloster San Yuste, Papst Paul III., wie er sich das von Cranach gemalte Bildnis Luthers vorzeigen läßt; Cromwell, vor der Schlacht bei Dunbar seinen Generalen die Bibel auslegend; Verhör der Wiedertäufer nach der Einnahme von Münster vor dem Bischof; og de ufullendte monumentalmaleriet Die Sintflut, som kong Ludwig I av Bayern bestilte til Neue Pinakothek.
Karl Schorn var gift med en søster av malerne Ferdinand og Carl von Piloty. Begge var elever av Schorn og kunstnerisk influert av ham.

Sjakkspiller

Mellom 1836 og 1840 var Schorn deltaker i Plejaden, en gruppe sju betydelige sjakkmestre i Berliner Schachgesellschaft som publiserte grunnleggende sjakkanalyser, spesielt innen åpningsteori. For Schorn selv var tanken om et vitenskapelig gjennombrudd i sjakkspillet fjern. Han ble regnet som en naturbegavelse (Naturalist), og var en respektert outsider i mesterkretsen rundt Ludwig Bledow.
NAWSARH-prosjektet

NAWSARH-prosjektet (Norwegian All Weather Search And Rescue Helicopter) er Justis- og beredskapsdepartementets anskaffelsesprosjekt for nye redningshelikoptre.
Prosjektet startet opp 25. oktober 2007 med mål om at alle Sea King-helikoptrene skal være erstattet med nye, tidsmessige redningshelikoptre innen 2020. 19. desember 2013 ble det underskrevet kontrakt mellom AgustaWestland og regjeringen om kjøp av 16 helikoptre av typen AgustaWestland AW101, som i 2016 skiftet navn til Finmeccanica AW101.

Prosjektorganisasjon

Prosjektet styres av Rednings- og beredskapsavdelingen i Justis- og beredskapsdepartementet, som også har et brukerforum for redningshelikoptertjenesten som rådgivende organ. Brukerforum er et organ, ledet av departementet og sammensatt av representanter fra organisasjoner med brukere av redningshelikoptertjenesten, som skal bidra med kunnskap innenfor de områdene de representerer. Målet er å ivareta brukernes interesser. Her sitter blant annet representanter for de frivillige organisasjonene, yrkes- og fagorganisasjoner, forsvaret, politi og redningssentralene. Prosjektet har 4–5 fast ansatte medarbeidere og i tillegg fast oppnevnte medarbeidere fra Luftforsvaret og fra Helse- og omsorgsdepartementet. Dette er eksperter på operative forhold innen redningshelikoptertjeneste fra 330 skvadron og innen luftambulanse og anestesi. Prosjektet benytter i tillegg innleide konsulenter for operative, tekniske, juridiske og økonomiske forhold.
Som alle offentlige anskaffelser over 500 millioner kroner er prosjektet pålagt å arbeide under det såkalte KS-ordningen. Det betyr at det måtte utarbeides en rekke dokumenter for å belyse alle sider av anskaffelsen.

Bakgrunn

Fostervollutvalget (NOU 1997:3), ledet av Alv Jakob Fostervoll, slo fast at det var behov for å skifte ut Sea King-redningshelikoptrene med noe nytt og bedre. Basert på Fostervollutvalgets rapport leverte Justisdepartementet Stortingsmelding nr. 44 (2001–2002) «Om redningshelikoptertjenesten i fremtiden» til Stortinget den 11. mai 2001. Da Stortinget behandlet saken den 16. mai 2002 ønsket et flertall på Stortinget at det skulle etableres et helikopterfaglig forum, som skulle gjennomgå aktuelle fremtidige redningshelikoptre i Norge.
Justisdepartementets helikopterfaglige forum leverte sitt dokument «Utredning om redningshelikoptre» med forslag til krav til nye redningshelikoptre 13. juni 2003. Da Norge bestilte nye helikoptre til Luftforsvaret gjennom Nordic Standard Helicopter Procurement (NSHP) Project i 2001, ble det i tillegg til anskaffelse av 14 NH90 helikoptre til kystvakt og fregatt-tjeneste også tatt opsjon på ti NH90 til bruk som redningshelikopter. Etter en reforhandlingsrunde der det viste seg at NH90 ikke tilfredsstilte de kravene som Justisdepartementet hadde utarbeidet basert på helikopterfaglig forums anbefalinger, besluttet regjeringen i 2007 å si fra seg opsjonene og starte anskaffelsesprosessen på nytt.
Organisation Gehlen

Organisation Gehlen var det uformelle navnet på en vesttysk etterretningstjeneste i den tidlige fasen av den kalde krigen. Den ble ledet av Reinhard Gehlen på oppdrag fra, og i nært samarbeid med, den amerikanske hærens etterretningstjeneste og etterhvert CIA. Organisation Gehlen eksisterte fra 1946 til 1956, da organisasjonen dannet kjernen i forbundsrepublikkens nye føderale utenlandsetterretningstjeneste, Bundesnachrichtendienst (BND). Organisation Gehlen hadde hovedfokus på etterretning rettet mot Sovjetunionen og østblokken ellers, og var i mange år regnet som CIAs øyne og ører i Sentral- og Øst-Europa. Organisation Gehlen ble ofte bare kalt organisasjonen eller lignende, og opererte under en rekke dekknavn.
Norges Havfiskeforbund

Norges Havfiskeforbund (NHF) er en ikke-kommersiell, riksdekkende interesseorganisasjon for havfiskesporten i Norge. Forbundet ble stiftet i 1975.
Forbundet har pr. 2013 ca. 1000 medlemmer fordelt på 25 havfiskeklubber. Det høyeste organet er en årlig Generalforsamling med delegater fra medlemsklubbene som velger forbundets styre.
NHFs formål er å spre interessen for havfiskesporten, opprettholde et felles regelverk for havfiske, sørge for forsikring av medlemmene, og å koordinere arrangeringen av havfiskefestivaler. Forbundet tildeler årlig Norgesmesterskap (NM) i både ordinært havfiske og varianten tynnline. En landsdekkende NorgesCup ble opprettet i 1986 hvor alle havfiskefestivalene teller med.
Havfiske defineres som fiske med stang og snøre fra båt på sjøen. I tillegg til å konkurrere på vekt, arrangeres det også festivaler hvor man får poeng for flest arter (artsfiske). En annen variant er tynnline, hvor man har svakere bruddstyrke på fiskesenen.
Engelskspråklig navn på forbundet er Norwegian Federation of Sea Anglers. Medlemsbladet Havfiskeren ble utgitt regelmessig mellom 1986–2007.
Den største klubben i 2016 er Oslo Havfiskeklubb med ca 70 medlemmer.
Erkelutt

Erkelutt er et samlebegrep for europeiske luttinstrumenter med det til felles at de har to skruekasser montert i halsens lengderetning. Kasse nummer to tar opp bordunstrengene, det vil si de som ikke gripes med venstre hånd.
Begrepet «erkelutt» er misvisende da det omfatter instrumenter med ulikt antall strenger, stemming og funksjon: arciliuto, liuto attiorbato, chitarrone/teorbe, angelica, barokklutt med svanehals.
Guna (distrikt)

Demografi

Ved folketellingen i 2011 var det 1 240 938 innbyggere i distriktet, mot 977 827 i 2001. Den urbane befolkningen utgjør 25,20 % av befolkningen.
Barn i alderen 0 til 6 år utgjorde 16,25 % i 2011 mot 19,58 % i 2001. Antallet jenter i den alderen per tusen gutter er 901 i 2011 mot 930 i 2001.
Santa Cruz Operation

Santa Cruz Operation (SCO) var et programvareselskap i Santa Cruz, California som ble grunnlagt i 1979. De er best kjent for å selge tre Unix-avarter for Intel x86 mikroprosessorer: Xenix, SCO UNIX og UnixWare. I sin bok The Art of Unix Programming hevdet Eric Raymond at SCO var «det første Unix-selskapet» i verden.. Forut for SCO var UNIX-markedet dominert av maskinvareprodusenter og teleselskaper.
I 1993 kjøpte SCO to mindre selskaper og utviklet Tarantella produktlinjen. I 2001 solgte SCO sine rettigheter til UNIX og relaterte avdelinger i Caldera Systems. Etter dette endret selskapet navn til Tarantella, Inc.
Caldera Systems ble senere til Caldera International og deretter til SCO Group, noe som skapte en del forvirring omkring identiteten til de to selskapene. I denne artikkelen omtales det opprinnelige  Santa Cruz Operation.
Finnboge den sterkes saga

Finnboge den sterkes saga (Finnboga saga ramma) er en islendingesaga fra første del av 1300-tallet. Historien foregår i Flateyjardalur nord på Island, i Norge og i Bysants i siste del av 900-tallet og handler om Finnboge Åsbjørnsson og hans livsreise fra hittebarn til aktet gammel bonde. Finnboge er også omtalt i Landnåmabok og i Vatnsdæla saga. Sagaen har blitt beskrevet som «It has generic affinities with the fornaldarsögur and riddarasögur, and is less realistic in style than many Sagas of Icelanders».
Historien begynner med at Finnbogas far Ásbjørn tvinger guttens mor Torgerd til å sette ut det nyfødte barnet, som et straff for at Torgerd tillot datteren deres å gifte seg med en nordmann uten Asbjørns godkjenning. Gutten blir funnet av fattigkvinnen Syrpa og oppfostret av henne under navnet Urðarkottr. Han vokser seg raskt stor og sterk, men også uregjerlig. Han blir «oppdaget» av lovsigemannen Þorgeirr Ljósvetningagoði, og gjenforent med foreldrene. Siden reiser han til Norge og Bysants, har tjeneste hos keiseren i Bysants, mottar etter hvert kristendommen, og dør hjemme på Island som en gammel, rik og aktet mann.
Sagaen er bevart i håndskriftet Möðruvallabók fra ca 1340 og i to yngre håndskrifter fra 1400-tallet. Den er oversatt til nynorsk av Aslak Tonna i 1920, og til bokmål av Arnhild Mindrebø i 2014.
NM i bryting 1931

NM i bryting 1931 ble arrangert i Sarpsborg. Arrangør var TIL National. Kongepokalen ble vunnet av Arild Dahl.
Ole-Johan Dahls hus

Ole-Johan Dahls hus (prosjektnavn: Ifi2) er informatikkbygget ved Universitetet i Oslo (UiO) som åpnet i 2011. Bygningen ligger i Gaustadbekkdalen like ved Blindern, og huser Institutt for informatikk og samarbeidspartnere i området. Den er oppkalt etter Ole-Johan Dahl, UiOs første professor i informatikk.
Bygningen ble oppført av Statsbygg på vegne av Kunnskapsdepartementet for Universitetet i Oslo. Grunnarbeidet startet våren 2006, og oppstart for byggearbeidet var mars 2007. Kostnadsrammen for prosjektet var på 1 milliard kroner (prisnivå 2006).
Totalt areal på bygget er ca. 28 250 kvm. Dette fordeler seg på parkeringskjeller og studentpub i bunn, deretter vrimleareal, kantine, bibliotek, kaffebar, auditorier i ulike størrelser, undervisningsrom, kollokvierom, lesesaler, terminalstuer og kontorplasser. Bygningen har ca. 300 kontorplasser og ca. 2400 studentplasser.
Bygget har gjennomgående etasjer fra 1 til 4. I sørenden er det 5 etasjer, mens det i norddelen er en høyblokk på 10 etasjer. Bygningen tar opp Blindern-platåets farger, som er teglrødt og sort. Foran bygget er det etablert et grøntområde med gang- og sykkelvei.
Bygget er fundamentert på fjell. Det er kompliserte grunnforhold med mye leire, på grunn av den underjordiske Gaustadbekken. Dekker og bæresystem er i plasstøpt og prefabrikkert stål og betong.
Eren Albayrak

Landslaget

Eren Albayrak spilte 1 landskamper for Tyrkia‎s herrelandslag.
Tazka Kora

Tazka Kora er en fantasy-roman fra 2000 av B. Andreas Bull-Hansen. Den er sjette bok i serien Horngudens tale. Hovedpersonen befinner seg på en strabasiøs ferd gjennom et krigsherjet land.
Kola (tre)

Beskrivelse

Treet blir cirka 10 til 20 m høyt. Dets kraftige blader har lange stilker og er elliptiske eller eggformede. De er opp til 20 cm lange og 10 cm brede. Treet bærer hele året både hvit-gulaktige blomster og nøtteaktige frukter, som inneholder opp til 10 kolanøtter. Fruktene er ovale, har en bølget overflate og er opp til 12 cm lange.

Utbredelse

Kolatreet kommer opprinnelig fra de tropiske skogene i Vestafrika, men blir i dag dyrket i hele det tropiske beltet 20 grader nord og sør for ekvator. De viktigste produsentene er Brasil, Nigeria og de Vestindiske øyene.

Anvendelse

Kolatreet ble kjent først og fremst gjennom anvendelse av ekstrakter fra nøttene i fremstillingen av Coca-Cola. De inneholder blant annet koffein og teobromin.
Mitsubishi Type 90

Historie og utvikling

Prosjektet ble startet på 1970-tallet, like etter at Type 74 var tatt i bruk. Stridsvognen skulle kunne bekjempe den sovjetiske T-72. Den første prototypen ble bygget i 1982 under navnet TK-X. Japan tok stridsvognen i bruk i 1989, og i 1990 fikk den typebetegnelsen Type 90.

Teknisk

Vognføreren sitter framme i skroget, med vognkommandøren på høyre side av tårnet og skytteren på venstre side.
Kanonen er en lisensbygget Rheinmetall L44 120 mm glattløpet, den samme som er i bruk på senere varianter av den amerikanske M1 Abrams. Den er utstyrt med en automatlader og et ildledningssystem fra Mitsubishi Electrical. Et 7,62 mm maskingevær er montert koaksialt med hovedskytset, og et 12,7 mm maskingevær er montert på tårntaket.
Motoren er en Mitsubishi M-12ZG 10-sylindret vannkjølt dieselmotor som yter 1 500 hk ved 2 400 omdreininger i minuttet.
En laservarsler er montert foran på tårnet.
Confessions of a Teenage Drama Queen

Handling

Lola (Lindsay Lohan), en tenåringsjente, flytter med familien fra New York City til en forstat i New Jersey. Hennes selvsentrerthet får seg en støkk da hun skjønner at hun nå må konkurrere mot den allerede populære jenta Carla (Megan Fox). Lola blir venninne med en upopulær jente ved navn Ella, siden de begge to deler en kjærlighet for det fiktive bandet Sidarthur. Lola er med på audition til skolens teateroppsetning av Pygmalion, som de kaller «Eliza Rocks». Etter at hun får rollen som Eliza foran sin nye erkefiende Carla, blir spenningene mellom dem ennå større. For å få hevn ovenfor Lola skaffer Carla seg billetter til Sidarthurs utsolgte avskjedskonsert. Lola forsøker også å skaffe seg billetter slik at hun på sin side kan gjøre Carla frustrert, men da hun feiler tar hun toget til New York City sammen med Ella for å kjøpe billetter på svartebørsen.
Dassault Super Étendard

Historie og utvikling

Flyet er en videreutvikling av Étendard IVM som opprinnelig var ment som en erstatning for en hangarskip-basert variant av SEPECAT Jaguar, kalt Jaguar M, fram til denne planen ble kansellert av politiske årsaker.
Den første prototypen fløy første gang 28. oktober 1974. Den franske marinen bestilte i første omgang 60 fly, som ble levert i 1978. Den argentinske marinen bestilte 14. Super Étendard ble utviklet i parallell med en luftavfyrt variant av Aérospatiales sjømålsmissil, AM 39 Exocet. Disse missilene ble levert til både Frankrike og Argentina.
Under Falklandskrigen hadde Argentina fem Super Étendard-fly og fem Exocet missiler. Alle de 5 missilene ble brukt under krigen – ett av missilene senket destroyeren HMS Sheffield og ett missil senket forsyningsskipet MV Atlantic Conveyor. Destroyeren HMS Glamorgan ble også skadet av en Exocet, men det missilet var avfyrt fra land.
Fem Super Étendard ble i 1983 utlånt til Irak mens de ventet på en leveranse av Dassault Mirage F1 de hadde bestilt. Disse flyene brukte Exocet med stor suksess mot Irans oljetankere i den persiske gulf før de ble returnert til Frankrike i 1985.
Haraldstårnet

Haraldstårnet ble bygd på Ullandhaug i Stavanger i 1895. Det var Stavanger Turistforening som fikk reist tårnet for å gi turgåere et utfartsmål, og for å minnes rikssamlingen i 872.
Det hele startet med at turistforeningen bygget en veg for 4-hjulskjøretøyer opp til toppen. Den var ferdig i 1892, og det ble besluttet å gi fri grunn til et utsiktshus. Så i 1894, etter at ingen hadde reflektert på tilbudet, foretok styret i foreningen planeringsarbeider på toppen av haugen. Forslag til paviljong eller hus ble utarbeidet og anbud innhentet. Endelig, i 1895 er bygget reist etter arkitekt Hartvig Sverdrup Eckhoffs forslag. Byggeomkostningene kom på 3600 kroner. Året etter tok sogneprest Jonas Dahl initiativ til utsmykning av tårnet og 1930 kroner ble samlet inn. I 1899 ble tårnet overført til Stavanger kommune. Det ble for dyrt å drive tårnet. Etter at kommunen overtok ble det drevet restaurant i noen år av Bondeungdomslaget.
En populær gjenstand var orienteringsskiven som ble satt opp i 1923. Den ble senere satt opp på Ullandhaugtårnet. En lignende skive ble satt opp på Byhaugen. Den står fremdeles. På klare dager kan en bruke skiven og finne topper milevis innover i Ryfylkeheiene.
I tillegg til god utsikt, bød Haraldstårnet på et interiør i dragestil med maleriske fremstillinger av slaget ved Hafrsfjord. Steinene som før sto oppe i tårnet, men som i dag står på bakken, kommer fra Talgje i Ryfylke. De 16 minnesteinene har navn på vikingtidssteder i Rogaland, på dem som gjorde seg gjeldende i slaget, og senere berømte personer fra regionen, slik som Erling Skjalgsson.
En del kjente personer har vært oppe i tårnet, blant andre Arne Garborg, Kong Oscar II og Kong Haakon VII. Tyskerne ødela en del av tårnet under andre verdenskrig. Tårnet ble revet i 1963.
Leonhard Euler

Liv og virke

Han vokste opp og studerte i Basel, og flyttet i 1727 til St. Petersburg hvor han gjorde tjeneste i marinen fram til 1730. Fra 1730–33 var Euler professor i fysikk ved vitenskapsakademiet i St. Petersburg, og fra 1733 fikk han et professorat i matematikk samme sted. 
Euler flyttet til Berlin i 1741 og arbeidet der fram til 1766 da han etter 25 år returnerte til St. Petersburg. Ved vitenskapsakademiet i byen fikk han en strålende mottakelse. I begynnelsen arbeidet han ved det første kunstmuseet i landet (kalt Кунсткамера, jfr. tysk Kunstkammer), og levde sammen med sin sønn Johann Albrecht i et palass som keiserinne Katarina den store skjenket ham og som lå rett ved Neva. Keiserinne Katarina kalte ham sin «matematiske kyklop» etter at han i 1735 hadde mistet synet på det ene øyet som følge av overanstrengelse. 
Leonhard Euler var gift med Katharina Gsell, datter av maleren Georg Gsell fra hans første ekteskap med Marie Gertrud van Loen. Paret fikk mange barn. Etter hennes død giftet han seg med hennes halvsøster Salomea Abigail, datter av Georg Gsell og hans tredje hustru Maria Dorothea Gsell, datter av Maria Sibylla Merian.
Det franske akademi hadde utlovd en pris for løsningen av et matematisk problem, og Euler vant prisen etter tre døgns intenst arbeid.  Tapet av ett øye avfeide han med at det betydde «færre distraksjoner», men som eldre mann fikk han grå stær på det øyet han så med. 
I 1771 var han blitt fullstendig blind. Likevel fortsatte han sin forskergjerning med stor styrke. Han fikk hjelp fra sønnene Johann Albrecht, Karl og Christoph og fra sekretæren Nikolaus Fuß. Til tross for sin vitenskapelige produktivitet ble han aldri universitetets president. Dette embetet gikk for det meste til en av keiserinnens favoritter, men Eulers stilling ved universitetet var likevel nokså sentral.
Euler var kanskje historiens mest produktive matematiker, og han forble produktiv til det aller siste. Til tross for at han ble blind på sine eldre dager, fortsatte han ufortrødent med hjelp av en sekretær å produsere nye matematiske resultater. Euler regnes som en av de aller største matematikerne som har levd. 
Euler var den første etter Fermat som greide å gjøre noen framskritt i å bevise Fermats siste teorem. Han fant et bevis for tilfellet n=3 ved å videreutvikle ideer av Pierre de Fermat som hadde et bevis for n=4.
Han viste for øvrig at Broene i Königsberg-problemet ikke lot seg løse. Dermed lanserte han grafteori, en gren av anvendt matematikk.
Den greske bokstaven φ (phi) brukes i matematikken for å betegne Eulers totientfunksjon.
I 1783 døde Euler etter en hjerneblødning. Han ble begravet ved siden av sin kone på den lutherske Smolensk-kirkegården på Vassiljevski-øya i Sankt Petersburg. I sovjettiden ble levningene flyttet til Lasarus-kirkegården ved Aleksandr Nevskij-klosteret.